Aldís Kara Bergsdóttir hefur verið valin Skautakona ársins 2019 af stjórn Skautasambands Íslands . Aldís Kara æfir með Skautafélagi Akureyrar undir leiðsögn Darja Zajcenko og keppir í Junior Ladies ( Unglingaflokki kvenna ) . Þetta er í fyrsta sinn sem hún hlýtur titilinn skautakona ársins . Aldís Kara er verðugur fulltrúi ÍSS og vel að viðurkenningunni komin þar sem hún hefur sýnt mikinn dugnað og metnað við iðkun íþróttarinnar . Hún hefur sýnt góðan stöðugleika í keppnum og verið á mikilli siglingu stigalega séð og náði hún á árinu lágmarks tæknistigum ISU í stuttu prógrammi . Fyrir utan innlend mót á vegum ÍSS á árinu 2019 hefur Aldís Kara keppt á RIG , Norðurlandamóti , Junior Grand Prix og á Halloween Cup . Árið 2019 byrjaði Aldís á því að bæta stigamet hjá íslenskum skautara á RIG með 108,45 stig . Á Norðurlandamótinu hlaut hún 103,52 stig , en það eru hæstu stig sem íslenskur skautari hefur fengið á Norðurlandamóti . Á Vormóti ÍSS sýndi Aldís að hún er nálægt því að komast á ISU Junior Worlds þar sem hún náði lágmarks tæknistigum ISU fyrir það mót í bæði stuttu og frjálsu prógrammi , en ná þarf þessum lágmarksstigum á opnu alþjóðlegu móti til þess að öðlast keppnisréttinn . Nýtt keppnistímabil hófst svo með því að Aldís keppti fyrir Íslands hönd á Junior Grand Prix mótaröðinni þar sem hún bætti stigamet íslensk skautara á þessari mótaröð og endaði með 106,43 stig . Aldís bætti Íslandsmet í frjálsu prógrammi á Haustmóti ÍSS 2019 en þar fékk hún 82 stig fyrir frjálst prógram en samanlagt 116,09 stig sem var einnig persónulegt met og nýtt Íslandsmet í heildarstigum . Á Halloween Cup náði Aldís Kara lágmarks tæknistigum ISU í stuttu prógrammi fyrir ISU Junior Worlds og er það mót opið alþjóðlegt mót . Aldís Kara hélt áfram að bæta sig persónulega og bætti eigið Íslandsmet á Vetrarmóti ÍSS þar sem hún endaði með 127,69 heildarstig . Hún lauk svo árinu með stæl og endaði sem Íslandsmeistari í Junior Ladies 2019 með 118,22 heildarstig .